Perjantai 13.3.2015 - HARJOITUSTUNNIT

Huh, ekat oppitunnit takana! Tosin nehän oli vasta harjoittelua, heh. Saa nähdä, miten Puolassa kaikki onnistuu… Oppitunnit menivät hyvin ja esikarit tykkäsivät niistä! Tosin joulupukin henkilöllisyys paljastui – ups, lapset ovatkin etevämpiä kuin oletimme. Aika oppitunneilla riitti hyvin, sitä jäi vähän ylikin, mutta kuuden tunnin bussimatkalla kyllä ehtii keksiä jotain lisämateriaalia!

Fiilikset on kokoajan paremmat – tuliaiset perheille on ostettu ja tyhjä matkalaukku odottaa tavaroitaan. Vielä kaksi yötä – toinen todennäköisesti aika uneton, sillä odotus on niin kova, kun mielessä pyörii isäntäperhe ja kaikki muu mahdollinen.

Ja varmaan kaikki miettivät, sattuiko mitään mokia harjoitustunneilla - noh, mitä nyt vähän kortit lenteli käsistä ja sanat meni sekaisin itse kullakin. Muuten meni hyvin, kyllä se siitä.

Lauantai 14.3.2015 - PAKKAAMINEN

Jes, enää yksi päivä niin lähdetään! Puolaan on luvattu n. 6-13 astetta lämmintä, eli ihan hellekampetta ei tarvitse ottaa. Ajattelimme ottaa mukaan ihan toppatakin, koska mielummin on kuuma kun kylmä.

Pakkasin mukaan lämpimiä vaatteita, sekä tein eväitä pitkälle linja-automatkalle. Otan evääksi leipää, myslipatukoita, pillimehua ja tietysti herkut, jotka tyttöjen kanssa ostimme!

Enää ei ole kauan lähtöön, toivottavasti kaikki tavarat ovat mukana.

Sunnuntai 15.3.2015 -MATKUSTUSPÄIVÄ

Huhhuh, tänään oli herätys aamuyöstä kello 4.30. Ihme, etten ollut niin jännityksen vallassa kuin ensin ajattelin. Ajeltiin autolla Kuopioon. Seuraavaksi oli vuorossa Onnibussi, päämääränä Helsinki. Matka oli pitkä, mutta se meni nopeasti ja ilman ongelmia. Bussimatka oli reilu viisi tuntia. Helsingissä vaihdettiin rahoja ja käytiin syömässä Burger Kingissä.

Sitten bussilla lentokentälle. Siellä kävin Starbucksissa ensimmäistä kertaa. Lentokentällä oli pari tuntia aikaa. Matka kohti Frankfurtia meni hyvin. Lentokenttä oli todella iso ja mahtava, ja tapasimme siellä espanjalaiset matkakaverit ja jatkettiin matkaa heidän kanssaan. Sitten taas lentokoneeseen. Matka jatkui…

Lennettiin Katowiceen ja sieltä uupuneina taas bussiin ja kohti Gliwiceä. Siellä isäntäperheet jo odottivat.

Puolen yön aikaan porukkamme oli jo niin väsynyt, että menimme vain suoraan nukkumaan!

Maanantai 16.3.2015 – tervetulopäivä

Herätys oli 6.50 ja takana oli viiden tunnin yöunet – jei, väsymys oli suuri. Heti aamusta oli lyhyt tervetuloseremonia ja sen jälkeen piirtelimme sekoitetuissa ryhmissä Puolan kartan. Mun ryhmässä oli Niki Kreikasta, Daria Saksasta, Anne Hollannista ja minä ja Mervi Suomesta. Ryhmätyö oli tosi kiva ja englantia tuli puhuttua heti!

Koulusta menimme suoraan Gliwiceen keskustaan paikallisen koulutoimiston tiloihin, jossa puhuttiin koulutuksesta Puolassa. Sen jälkeen kävelimme ympäriinsä, otimme valokuvia ja osa kävi vaihtamassa rahaa. Sitten olikin päivän kohokohta – ruokaa ravintolassa! Alkuruuaksi riisikeittoa ja pääruuaksi paistettua ankkaa ja perunoita, nam!

Kuuden aikaan illalla tulimme takaisin perheisiin. Olinkin niin väsynyt, että otin parin tunnin päiväunet ja kävin vain suihkussa, ja sitten taas nukkumaan.

Tiistai 17.3.2015 – oppituntien pitoa

Menimme koululle jo kahdeksalta, koska valmistelimme oppituntejamme. Tuntimme aiheena oli pääosin muumihahmot. Pidimme tunnit ykkös- ja kakkosluokkalaisille. Ensimmäinen tunti oli vähän jännittävä, mutta toinen tunti sujui todella hyvin! Lapset pitivät kovasti pää-, olkapäät-, peppu-, polvet-, varpaat –leikistä ja joulupukista! Seurasimme myös slovenialaisten oppituntia, ja opimmekin hieman Sloveniasta ja sen kulttuurista.

Myöhemmin Kasia opetti meille puolalaista tanssia, polonesea. Tunnettu tanssi polkka, eli polka, tarkoittaa puolalaista naista – tämähän olikin ihan uusi tieto. Kävimme katsomassa myös radiotornia, joka on Euroopan korkein puusta tehty radiotorni. Saksalaiset valtasivat sen sinä päivänä, kun maailmansota syttyi. He olivat pukeutuneet puolalaisiksi sotilaiksi ja näin pääsivät valtaamaan tornin. Korkeutta sillä on siis yli 100 metriä.

Päivän päätteeksi söimme erittäin hyvää ruokaa ”Gospoda Pod Wigzem”-ravintolassa! Alkuruuaksi meillä oli kananuudelikeittoa tai kermaista sipulikeittoa ja pääruuaksi salaattia, friteerattua kanaa, pihviä, perunoita… Jälkiruoka oli taivaallisen hyvää – me kolme söimme vadelmasorbettia!

Keskiviikko 18.3.2015 – Krakowassa kiertelyä

Herätys oli 6.30 ja söimme hyvän aamupalan, jonka jälkeen menimme koululle ja sieltä linja-autolla Krakowaan. Aivan ensimmäiseksi kävimme hienossa linnassa oppaan kanssa. Saimme tietää sen historiasta ja kuulimme myös muutamia legendoja, kuten Krakowan lohikäärmeestä. Vierailimme myös kirkossa ja maailman pienimmässä karkkitehtaassa, jossa karkit olivat siis käsintehtyjä! Niitä oli monia erilaisia ja kaikki näytti niin hyvälle – me kaikki olimme aivan innoissamme ja olisimme vain halunneetkin maistaa kaikkea.

Tämän jälkeen kävimme lounaalla ja sitten olikin vapaa-aikaa, jolloin kävimme kahvilassa. Näyteikkuna oli täynnä ihania herkkuja, joista valitsimme viisi eri leivosta – kaksi kakkupalaa (toinen espanjalaista kakkua ja toinen kahvikakkua), suuren tartaletin, tuulihattuleivoksen ja juustokakkuleivoksen. Emme osanneet päättää, mitä kukin syö, joten jokaiselle lautanen eteen ja pari minuuttia aikaa syödä – ja sitten sanottiin ”kiertää!” ja lautanen vaihtui. Näin jokainen sai syödä palasen jokaista herkkua, nam.

Sitten kiertelimme kaupoissa ja ostelimme tuliaisia Suomeen. Gliwiceen lähdimme takaisin kuuden aikoihin, joten päivä oli kääntynyt jo iltaan, kun palasimme perheisiin.

Torstai 19.3.2015 – Historiaa ja legendoja

Tänään menimme normaalisti aamulla koululle ja meidät jaettiin uusiin ryhmiin. Ryhmissä teimme tehtäviä historiaan liittyen, joissa piti koota kuva-albumi ja muistella vuosilukuja ja eri tapahtumia. Kuulimme myös muutamia legendoja esimerkiksi Krakowan lohikäärmeestä ja siitä, kuinka Puola sai suolakaivoksen.

Meillä oli myös liikuntaa, joissa olimme taas joukkueissa ja teimme eri tehtäviä – säkkihyppelyä, hyppynarulla hyppimistä, tennispallon pomputtelua… Hikihän siinä tuli ja hauskaa oli!

Bussilla menimme Gliwiceen syömään ja oli muuten taas hyvää ruokaa! Alkuruuaksi oli kasvisohrakeittoa ja pääruuaksi perunoita ja kanaa. Ruoka maistui ja sitten suuntasimmekin vain perheisiin.

Illalla kahdeksalta oli koululla seremonia, jossa saimme eräänlaiset todistukset, sekä kuuntelimme myös bändiä ja maistelimme eri maalaisia herkkuja. Tapahtuma oli hauska ja meitä nauratti todella paljon! Perheisiin pääsimme lähtemään vasta 22.30, joten torstai-iltana menikin aika myöhään. Hyvä lopetus päivälle!

Perjantai 20.3.2015 – Suolakaivos

Aamulla lähdimme kahdeksan aikoihin kohti Wieliczan suolakaivosta. Legendan mukaan suolakaivos on syntynyt, kun Unkarin prinsessa Kinga lähti kuninkaan puolisoksi. Kuningas kysyi prinsessalta, mitä Kinga haluaisi lahjaksi – jalokiviä, koruja? Kinga tahtoi kuitenkin antaa kansalleen rikkauksia, joten hän pyysi suolaa, sillä se oli kansalle arvokasta. Yhdellä suolasylinterillä pystyi ostamaan koko kaupungin. Kuningas antoi prinsessalle suuren suolakaivoksen Unkarissa, Marmoris –nimisessä kaupungissa. Kinga meni suolakaivokseen ja tiputti sinne kihlasormuksensa. Sitten hän lähti Puolaan.

Krakowassa olleiden häiden jälkeen Kinga ja hänen uusi aviomiehensä, Baleslaw, lähtivät Wieliczan lähellä olevaan kaupunkiin. Hän käski palvelijansa tekemään kaivaustöitä. Ne piti kuitenkin pian lopettaa, sillä he löysivät suuren, valkoisen kiven, jonka sisältä paljastui Kingan kihlasormus. Näin prinsessa Kinga toi suolan Puolaan.

Kävimme enimmillään 135 metrin syvyydessä. Jos seinää koski ja maistoi sormeaan, se maistui aivan suolalta. Kaivoksessa oli eri suolalajeja, kuten kukkakaali- ja spagettisuolaa. Ne on nimetty ulkonäkönsä mukaan. Alas mentiin portaita pitkin, joita oli monta, monta sataa. Ylös tultiin hissillä, joka oli ihan pimeä, eikä siellä nähnyt yhtään mitään! Ravintolassa oli kattolamput, joissa oli pieniä kristalleja – ja ne oli tehty kaikki suolasta. Kaivoksessa oli paljon patsaita ja seinämaalauksia eli reliefejä. Siellä oli myös maailman suurin maanalainen kappeli, jossa voidaan järjestää esimerkiksi häät. Kaivoksessa myös voidaan järjestää konsertteja.

Kaivosta rakennettaessa siellä ei ollut minkäänlaisia valoja. Työ oli taatusti hankalaa. Apuna käytettiin hevosia, jotka kuljetettiin maan alle suuren sylinterin sisällä. Hevoset jäivät kaivokseen, eivätkä enää ikinä päässeet sieltä ulos.

Kaivoskierroksen jälkeen söimme ravintolassa. Alkuruokana oli sienikeittoa ja pääruokana kalaa ja perunoita, sekä salaattia.

Illalla kävimme perheidemme kanssa todella suuressa kauppakeskuksessa, Silesiassa. Se oli siis yksi alueen suurempia kauppakeskuksia, ja rakennettaessa se oli ollutkin koko Euroopan suurin – nykyään on varmaan vieläkin suurempia. Ostimme vaatteita ja tuliaisia Suomeen. Huomenna lähtisimmekin kotia kohti, ja ikävä tulee olemaan varmasti suuri ☹